EA พุ่ง 3% รับรถยนต์ไฟฟ้ากระแสแรง! ยอดจองทะลุ 4,558 คัน หนุนกำไรโต
EA พุ่ง 3% รับรถยนต์ไฟฟ้ากระแสแรง! ยอดจองทะลุ 4,558 คัน หนุนกำไรโต
9 เม.ย. 2562

ผู้สื่อข่าวรายงานว่า ราคาหุ้นบริษัท พลังงานบริสุทธิ์ จำกัด (มหาชน) หรือ EA ล่าสุด ณ เวลา 11.27 น. อยู่ที่ระดับ 50.25 บาท ปรับตัวขึ้น 1.50 บาท หรือ 3.08% ด้วยมูลค่าซื้อขาย 733.59 ล้านบาท

โดยราคาหุ้น EA ปรับตัวขึ้นแรงในวันนี้ ภายหลังจากยอดจองซื้อรถยนต์ไฟฟ้าภายในงานมอเตอร์โชว์ ระหว่างวันที่ 27 มี.ค.-7 เม.ย.62 ที่ผ่านมาทะลุ 1 พันคัน ส่งผลให้บริษัทมียอดจองซื้อรถ MINE Mobility สูงกว่า 4,500 คัน โดยราคาขายเฉลี่ยคิดเป็นคันละ 1 ล้านบาท
ทั้งนี้ นายอมร ทรัพย์ทวีกุล รองประธานเจ้าหน้าที่บริหาร EA เปิดเผยว่า การจัดงานมอเตอร์โชว์ ครั้งที่ 40 (Bangkok International Motor Show 2019) ระหว่างวันที่ 27 มี.ค.-7 เม.ย.62 มียอดลงทะเบียนจองสิทธิซื้อรถยนต์ไฟฟ้า (Electric Vehicle หรือ EV) ภายใต้แบรนด์ MINE Mobility เข้ามาอย่างต่อเนื่อง ประมาณ 70-80 คันต่อวัน ทำให้รวมตลอดระยะเวลาการจัดงานมียอดจองรวมประมาณ 1,085 คัน ดีกว่าที่คาดการณ์ไว้ที่ 1,000 คัน เนื่องจากมีผู้บริโภคให้ความสนใจมากขึ้นหลังจากชมรถยนต์ตัวอย่างภายในงาน
นอกจากนี้เมื่อรวมกับที่บริษัทได้ลงนามบันทึกความเข้าใจ (MOU) กับสหกรณ์เครดิตยูเนี่ยนสุวรรณภูมิพัฒนา จำกัด กลุ่มผู้ให้บริการรถยนต์รับจ้าง (รถแท็กซี่) เพื่อตกลงให้จองสิทธิซื้อรถยนต์ไฟฟ้าและอะไหล่ไปก่อนหน้านี้ในจำนวนมากถึง 3,500 คัน ส่งผลให้ล่าสุดบริษัทมียอดจองรถยนต์ไฟฟ้าแล้วประมาณ 4,558 คัน โดยใกล้เป้าหมายปีนี้ที่คาดว่าจะมียอดจองรถยนต์ไฟฟ้าแตะระดับ 5,000 คันแล้ว
ด้าน บล.เคทีบี (ประเทศไทย) ระบุในบทวิเคราะห์ว่า มีมุมมองเป็นบวกต่อ EA เนื่องจากยอดจองรถ MINE Mobility ของ EA ทำยอดจองได้สูงกว่า 4,500 คัน โดยราคาขายเฉลี่ยคิดเป็นคันละ 1 ล้านบาท คาดอัตรากำไรสุทธิ 20% หรือคิดเป็นกำไรที่เพิ่มขึ้น 900 ล้านบาท
 